Solen er nu begyndt at slå øjnene op sammen med alle os andre. Her fredag morgen viser solen sig fra sin fineste side, hvor det meste af Nordjylland står op til solskin. - Det begynder med en smuk morgen. Det er altså dejligt, at vi nu kan se, solen står op før klokken 7, siger Sebastian Pelt, der er meteorolog hos TV2 Vejret. Selvom solen står højt på himlen fra morgenstunden og alt minder om forår, så har temperaturerne ikke helt opdaget, at kalenderen siger marts og forår. - Det er koldt, fordi det er klart, og lige nu med temperaturer ned til minus 4 grader, siger Sebastian Pelt. Ude ved kysterne er temperaturerne lidt højere end inde midt i Nordjylland, fordi vandet fortsat er lidt lunere end luften. TV2 Vejret siger, at det bliver en klar og kold fredag morgen, men også for mulighed for tågebanker rundt omkring, men det er i småtingsafdelingen. I løbet af middagen og eftermiddagen fortsætter solen med at skinne klart over Nordjylland, og det gør også at temperaturerne stiger til fire til fem grader. - Det er lidt koldere luftmasse end i går, og det gør at vi lige tager toppen af temperaturen. I går nåede vi faktisk næsten 10 grader i Thy, så varmt bliver det dog ikke i dag, men stadig meget behageligt og ikke så meget vind, siger Sebastian Pelt. I løbet af fredagen kan der snige sig enkelte skyer ind over Nordjylland, men generelt vil man opleve fredage som solrig.

Referat:
Fredag morgen er begyndt rigtig smuk med sol over Nordjylland.